kardosdrur/scandi-wiki huggingface dataset:
Lorenz Frølich

Lorenz Frølich (25. oktober 1820 i København – 25. oktober 1908 i Hellerup) var en dansk maler, tegner og grafiker kendt for sine historiske bogillustrationer. Han udførte udsmykningsopgaver, bl.a. Appellationsretten i Flensborg og loftsmalerier på Frederiksborg Slot. Lorenz var far til maleren Edma Stage.

Uddannelse 
Han var søn af grosserer Johan Jacob Frølich og Vilhelmine Pauline f. Tutein. Trods modstand fra familien fik han lov at hellige sig kunsten, og allerede som barn fik han undervisning af Martinus Rørbye, Herman Wilhelm Bissen og senest Christoffer Wilhelm Eckersberg og Christen Købke. I 1840 rejste han til kunstskolerne i München og Dresden. Han var hjemme i 1845 og vendte tilbage til Dresden og i 1846 videre til Rom. Her blev han fem år. I 1851 tog han til Paris, besøgte Danmark i 1854 og tog igen til Paris, hvor han blev til 1873. Hans talrige illustrationer til franske børnebøger medførte, at en fransk børnebog længe hed un Froelich.

I 1855 gift i Paris med Carolina Charlotta in de Betou. Han boede i Paris til hustruens død, bortset fra et ophold i Flensborg 1856-57. Fra 1873 opholdt han sig i Danmark og giftede sig i 1878 med enken Benedicte Ulfsparre f. Treschow.

Frølich blev Ridder af Dannebrogordenen 1857, Dannebrogsmand 1898 og Kommandør af 2. grad 1901. Han blev desuden medlem af Akademiraadet 1877, titulær professor 1890 og etatsråd 1894.

Arbejder 

Under sine rejser i 1840'erne i Tyskland blev han bekendt med de tyske illustratorers stil især Ludwig Richter, som han selv nævner som inspirationskilde. Den og Nordens oldtid fik afgørende betydning for hans virke som grafiker, maler og tegner af kunstnermøbler

Frølich var flittigst som tegner og illustrator. Han gengav barnelivet i en række børnebøger, illustrerede H.C. Andersens Eventyr, Fabricius Illustreret Danmarkshistorie for Folket og Gjøgleriet i Utgård (til Oehlenschlägers tekst) og udgav serien Nordens guder. I disse arbejder ses hele hans romantisk-oehlenschlägerske opfattelse af Nordens oldtid – ofte med en overraskende, malerisk virkning.

Begravet på Gentofte Kirkegård.

Kildehenvisninger

Litteratur 
 Iben Overgaard (red.), Lorenz Frølich – Myte og Landskab, .
 Lotte Thrane, Tusmørkemesteren. Ti kapitler om Lorenz Frølich og hans tid. .

Referencer

Eksterne henvisninger 
 

 
 
 Lorenz Frølich af Theodor Bierfreund i Ord og bild Tolfte årgången. (1903-1912), på Projekt Runeberg.

Tegnere fra Danmark
Illustratorer fra Danmark
Personer fra Hellerup
Danskere i 1800-tallet
Danskere i 1900-tallet
Personer i Dansk Biografisk Leksikon
Kommandører af Dannebrog
Titulære professorer fra Danmark
Personer fra København
Medlemmer af Akademiraadet
Etatsråder fra Danmark
Højerup gl. Kirke

Højerup gl. Kirke er opført af limsten 1250 eller 1357.

Oprindelig lå kirken i god afstand til Stevns Klint, men den 16. marts 1928 styrtede kirkens kor og en del af kirkegården i havet. Kirken var dog allerede i 1912 blevet erstattet af Højerup Kirke.

J.L. Heiberg omtaler i Elverhøj (1828) sagnet om denne kirke:

En Skipper har den bygget,
Som var i Havsnød, lige ved at strande
Paa Fælskovs Rif; da lovede han Himlen,
En Kirke han paa Klinten vilde bygge,
Ifald hans Liv blev frelst. Han reddet blev,
Og bygged Kirken yderlig paa Klinten.
Nu skylle Havets Bølger mod dens Fod,
Og rive store Stykker ud af Klippen;
Snart vilde Kirken styrte ned, om ikke
Hver Julenat den flyttede sig ind ad,
Saa meget som et Hanefjed.

Galleri

Referencer

Se også 
 Højerup Kirke (dokumentarfilm), dokumentarfilm optaget umiddelbart efter nedstyrtningen af klinten

Ekstern henvisning 
 Højerup gl. Kirke

Kirker i Præstø Amt
Kirker i Stevns Kommune
Kirke- og klosterruiner i Danmark
Fredede kirker i Danmark
Frank Strandli

Frank Strandli (født 16. maj 1972) er en norsk fodboldspiller.

Standli startede sin karriere for klubben Start i hjembyen Kristianssand. Leeds United hentede Strandli til England, et ophold, der dog aldrig blev nogen succes, selv om debutkampen mod Middlesbrough blev kronet med en scoring. Efter nogle gode sæsoner hjemme i Norge, hvor han spillede for Brann og Lillestrøm skiftede Strandli til græske Panathinaikos sammen med kammeraten Erik Mykland.
Karrieren blev afsluttet i danske AaB, hvor Strandli var med til at hjemtage det danske mesterskab i 1999. Strandli, der blandt klubbens fans kun blev omtalt som "Kongen", blev derefter alvorligt skadet . Efter et kanon comeback i 2001 med 6 mål i 7 kampe, blev Strandli erklæret fodboldinvalid i 2002.

Strandli spillede 24 A-landskampe for Norge og scorede 3 mål. Han har desuden spillet 26 U21-landskampe (12 mål) og 10 U18-landskampe (1 mål).

Klubkarriere

Referencer

Eksterne henvisninger 

Fodboldspillere fra Norge
Fodboldspillere fra AaB
Fodboldspillere fra IK Start
Bing & Grøndahl

Bing & Grøndahl A/S var en porcelænsfabrik i København beliggende på hjørnet af Vesterbrogade (nr. 149) og Rahbeks Allé. Den blev oprettet 19. april 1853 af Frederik Vilhelm Grøndahl samt brødrene Meyer Herman Bing og Jacob Herman Bing. Grøndahl var især den teknisk kyndige. I 1885 blev Harald Bing eneejer af fabrikken, og i 1895 gik virksomheden over til et aktieselskab, mens Bing fortsatte som adm. direktør.

Historie 
I 1895 lanceredes Mågestellet efter design af Fanny Garde. Et par generationer senere i 1950'erne fik Mågestellet prædikatet ”Danmarks nationalstel”, idet man mente at det forefandtes i hvert 10. hjem.

Bing & Grøndahl lancerede i 1895 som de første en juleplatte, og de har stået for en stor og velanskrevet produktion af kunsthåndværk. Desuden kom i samme periode et konkurrerende produkt til Den Kongelige porcelænsfabrik: Et musselmalet stel, der kun adskiller sig fra Den kgl.’s tilsvarende stel ved nogle detaljer ved at være udformet med 3-delt fiskeskælsformet relief, hvor forlægget er 4-delt og riflet.

Som mærke valgte Bing & Grøndahl i 1898 De Tre Tårne – et ældgammelt symbol på København.

Bing & Grøndahl overtog 1. september 1972 A/S Kronjyden Randers Fajance & Stentøjsfabrik (indtil da ejet af fabrikant Rich. Nissen, Langå). Stentøjsproduktionen herfra flyttedes i 1988 over til Royal Copenhagen og fabrikken blev nedlagt efter at have eksisteret siden 1937.

Bing & Grøndahl A/S blev i 1987 sammenlagt med konkurrenten Royal Copenhagen, der var opstået som en fusion mellem Den Kongelige Porcelænsfabrik og Holmegaard Glasværk to år forinden.

Ledelse 

 -1885 Ludvig Bing
 1880-1924 Harald Bing (teknisk leder fra 1868)
 1924-1959 Poul Simonsen (underdirektør fra 1904, direktør fra 1915-1944)
 1959-1965 Ole Simonsen (underdirektør fra 1934, direktør fra 1942)
 1965- Axel Kristensen (direktør fra 1965-) [død 1971]
 1969-1987 Ebbe Simonsen (underdirektør 1969, direktør 1970-1975, administrerende direktør 1975-1987, administrerende direktør i Royal Copenhagen 1987)

Kunstneriske ledere 
 1853-1868 Andreas Juuel (reelt også bestyrer af fabrikken fra 1857)
 1868-1890 Heinrich Hansen
 1885-1892 Pietro Krohn (senere medlem af bestyrelsen)
 1897-1900 J.F. Willumsen

Andre kunstnere tilknyttet fabrikken

Litteratur 
 Harald Bing: Porcelænsfabrikken Bing & Grøndahl 1853-1903, København 1903.
 Poul Engelstoft og J.H. Bing: Bing & Grøndhls Porcelænsfabrik 1853-1928, København 1928.
 Erik Lassen: En københavnsk porcelænsfabriks historie, Bing & Grøndahl 1978. .
 Gunnar Jakobsen: Dansk Keramisk Bibliografi. Forlaget Vandkunsten, København 2014. .

Eksterne kilder/henvisninger 
 Royal Copenhagen

Kildehenvisninger 
http://www.bobonfils.dk/bgkrukker.html 

Tidligere fremstillingsvirksomheder i Danmark
Danske virksomheder etableret i 1853
Ophørt i 1987
Tidligere virksomheder i København
Vesterbro
Leverandører til Det Kongelige Danske Hof
Keramiske virksomheder i Danmark
Slægten Bing (jødisk)
Ulsan

Ulsan () er en af Sydkoreas vigtigste havnebyer og ligger 70 km nordøst for Busan og har ca 1,1 millioner indbyggere. Byen ligger på Koreas østkyst ved det Japanske Hav (eller Østersøen på koreansk). Ulsan har været en by med storindustri siden Sydkoreas første femårsplan i 1962. Før den tid var det en fisker- og havneby. Nu findes skibsbygning, bilfabrikker, olieraffinaderier, og anden storindustri, hvilket har bidraget til at byen har store problemer med miljøforurening. 
Hyundais vigtigste fabrik ligger i Ulsan.

Venskabsbyer 

  Hagi, Yamaguchi, Japan (1968)
  Hualien, Republikken Kina (1981)
  Portland, USA (1987)
  Changchun, Kina (1994)
  Izmir, Tyrkiet (2002)
  Santos, Brasilien (2002)
  Khánh Hòa, Vietnam (2002)
  Tomsk, Rusland (2003)
  Kumamoto, Japan (2010)
Dhow

En dhow er en traditionel, arabisk sejlbåd bygget af træ og med trekantet sejl. Dhowen bruges til transport af mennesker og varer langs den østafrikanske kyst. Kun få dhows har en motor i reserve til at sætte ind, hvis sejlet skulle briste eller masten knække.

Kildehenvisning 

 The Durable Dhow  
 Ibn Battuta's Trip: Part Four – The Arabian Sea & East Africa 1328 – 1330 
 Dhows of Kuwait 
 Med dhow fra Tanzania til Zanzibar 

Sejlbåde
Indian summer

Indian summer ("indiansk sommer") er en betegnelse for en periode i efteråret med sommervarme, lav sol, klar himmel, næsten ingen vind, og med vegetation i gyldne farver.

Definition
Der findes ingen entydig definition på indian summer, men der er flere faktorer, der som regel skal være til stede, før der er tale om indian summer:

 Bevoksningen bør i et større omfang være iklædt efterårsfarver. Er der ikke efterårsfarver, vil de fleste vejrkendere kalde det sensommer i stedet. 
 Forholdsvis høje temperaturer, i Danmark omkring de 18-20 °C. Selve fornemmelsen af lunt vejr er dog afgørende.
 Det styrker også fornemmelsen af indian summer, at der er lavtstående sol, næsten vindstille og gerne lidt dis i luften.

Indian summer bruges også i overført betydning, f.eks. om kulturelle fænomener, som betegnelse for en kortvarig (sidste) opblomstring, efterfulgt af en nedgangsperiode.

Begrebet 'indian summer' kan føres næsten 300 år tilbage, til da europæerne kom til det nordamerikanske kontinent. Klimaet på den østlige del af det amerikanske kontinent er dog anderledes end klimaet i Vesteuropa, så der er som sådan ikke tale om det samme fænomen rent meteorologisk.

Referencer 

Vejr
Efterår
Arkitektskolen Aarhus

Arkitektskolen Aarhus er beliggende på Exners Plads i Aarhus.

Skolen er sammen med Kunstakademiets Arkitektskole i København ene om at uddanne arkitekter med den akademiske titel cand.arch. Kun cand.arch'er som er medlem af Akademisk Arkitektforening kan bære titlen Arkitekt MAA. 

Uddannede fra universiteterne fx fra ‘Arkitektur og design’ på Aalborg Universitet bliver ingeniører med speciale i arkitektur.

Arkitektskolen Aarhus blev grundlagt i 1965 og har siden uddannet ca. 5.000 kandidater. Den har i dag ca. 150 ansatte og 750 studerende, heraf 175 internationale. Skolen hører under Uddannelses- og Forskningsministeriet.

Arkitektskolen Aarhus er som den eneste arkitektskole i Skandinavien RIBA-valideret.

Arkitektskolen Aarhus er i juli 2021 flyttet til en nybygget skole på Exners Plads ved Godsbanen i det centrale Aarhus.

Undervisningen 
Undervisningen bygger på problemorienteret projektarbejde, som afspejler arkitektfagets praksis og det omgivende samfund. Uanset skala vægtes arkitektens traditionelle kernekompetencer: design og formgivning som proces, en kunstnerisk tilgang til opgaven og evnen til at arbejde rumligt og visuelt.

I mange studieopgaver arbejder de studerende i storskala-modeller. Skolen råder derfor over en række værkstedsfaciliteter , herunder et robot lab. Disse udvides for tiden betydeligt med det formål at kunne tilbyde de samme faciliteter som førende arkitektskoler internationalt. Derudover har skolen et stort fagbibliotek.

Faglige platforme 
Tre Research Labs  danner grundlag for både forskning og undervisning. Samtidig er skolen involveret i en række internationale samarbejder, som har udmøntet sig i bl.a. udvekslingsprogrammer og fælles forsknings- og undervisningsforløb. Blandt andet med kinesiske og australske vidensinstitutioner.
Desuden har skolen et tæt samarbejde med de mange arkitektvirksomheder i Aarhus, og netop dette samarbejde er af Erhvervsministeriet blevet fremhævet som et efterfølgelsesværdigt eksempel på et frugtbart samspil mellem en vidensinstitution og erhvervsliv – benævnt Arkitekturklyngen.

Uddannelser og fokusområder 
Ud over undervisning på bachelor-, kandidat- og ph.d.-niveau udbyder Arkitektskolen Aarhus også efter-og videreuddannelse på forskellige niveauer, herunder masteruddannelser.

Fokusområder:
Arkitektur, Design, Urbanisme, Bosætning, Transformation, Tektonik, Digital Design, Bæredygtighed

Referencer

Eksterne henvisninger 

 Arkitektskolen Aarhus

Uddannelsesinstitutioner i Aarhus
Arkitektur i Danmark
Etableret i 1965
Serengeti

Serengeti nationalpark er en nationalpark i Tanzania. Den har et areal på ca. 14.763 km² og ligger i økosystemet Serengeti mellem Victoriasøen, Eyasi-søen og Great Rift Valley, mod nordøst grænser den op mod Masai Mara vildtreservat i Kenya og sydøst til Ngorongoro. Nationalparken blev optaget på UNESCOs liste over Verdensarv i 1981.

Området har bl.a. mere end 2.000.000 gnuer, 500.000 gazeller og 250.000 zebraer.

Hele Serengeti omfatter 30.000 km² og er af Tanzanias største turistattraktioner. Det gælder ikke mindst den årlige migration, hvor flere millioner zebraer og gnuer vandrer rundt på sletterne efter et temmelig kortlagt mønster.

Referencer

Eksterne henvisninger 

 
 Safari i Serengeti National Park 

Nationalparker i Tanzania
Verdensarvsområder i Afrika
Halfdan E

Halfdan E (Nielsen, født 21. november 1965 i Fløng) er dansk musiker, producer og filmkomponist.

Hans fremadrettede tilgang til det at lave musik og hans forkærlighed for den skæve vinkel har bragt ham succes lige fra hans rolle som producer til hans filmkompositioner til bl.a. Per Flys trilogi (Bænken, Arven og Drabet) og Hans Petter Molands Gymnasielærer Pedersen.

Karriere 

Halfdan var blandt pionererne, der tilbage i midten af 80'erne begyndte at eksperimentere med sampling og elektronisk musik. I tråd med dette indledte Halfdan sit samarbejde med forfatteren og lyrikeren Dan Turèll. Samarbejdet afstedkom de to anmelderroste udgivelser Pas på Pengene (1993) og Glad i Åbningstiden (1996) samt julesangen "Jul Igen", der er at finde på NOW Christmas 2008.

I de unge år medvirkede han som bassist i bands som Dieters Lieder, Poul Krebs, Gangway og Laid Back. Her var han aktiv både i studiet og ved koncerter rundt i Danmark og resten af Europa.

Han arbejder stadig med pop- og rockmusik, men hans rolle har ændret sig fra bassist til producer, når han samarbejder med store danske navne såsom TV2, Tobias Trier og Peter Belli.

Han medvirkede i børneprogrammet SKRÅL på DR1, hvor forskellige børn besøgte ham i hans studie, og de producerede en sang sammen.

I de senere år har rollen som filmkomponist domineret hans professionelle virke. Særligt optaget er han af mødet mellem det konventionelle orkesterpartitur og brugen af alternative instrumenter og lydeffekter. I 2012 lavede Halfdan E en ny kendingsmelodi til DSB på fire toner til afløsning af Niels Viggo Bentzon på tre toner fra starten af 1980'erne.

Halfdan har indtil videre vundet tre Robert-priser og været nomineret fem gange samt to Danish Music Awards og været nomineret fire gange.

Referencer

Eksterne henvisninger 
 Halfdans egen hjemmeside
 
 Halfdan E. – Den Store Danske

Musikere fra Danmark
Robertprisen for årets musik
Gokstadskibet

Gokstadskibet er et vikingskib fra slutningen af 800-tallet. Det er Norges største bevarede vikingskib og står i dag udstillet i Vikingeskibsmuseet på Bygdøy i Oslo. Skibet blev fundet i  gravhøjen «Kongshaugen» på gården Gokstad i Sandefjord i Vestfold. Højen blev udgravet i 1880 under ledelse af antikvar Nicolay Nicolaysen.

Skibet 
Dendrokronologiske prøver viser, at skibet blev bygget ca. 890, og at det blev lagt i højen ca. 10 år efter. Skibet består hovedsagelig af eg. Det er 23,8 m langt, 5,2 m bredt og har 16 par årer. Sejlet kan have været 110 kvadratmeter og var sandsynligvis lavet af vadmel. Skibets topfart er anslået til 12 knob.

Skeletresterne 
I Gokstadskibet lå skelettet af en mand på 50–70 år som var 1,85 m høj. Skelettet lå i en seng i et gravkammer af tømmer. Hans identitet er ikke kendt. Han kan have været Olav Geirstad-Alv, en småkonge i Vestfold. Ifølge Heimskringla døde han på denne tid. Et påfugleskelet blev også fundet i graven.

Genstandene 
Genstandene, som blev fundet under udgravningen i 1880, bestod af skibet og tre små både, et telt, en slæde og rideudstyr. Der blev ikke fundet genstande af ædle metaller, sandsynligvis fordi højen blev plyndret. Der blev heller ikke fundet våben i graven.

Rekonstruktioner 

Viking blev sejlet over Atlanten til Verdensudstillingen i Chicago 1893 af Magnus Andersen.
Viking Plym kopi i halv størrelse. Svensk båd, bygget i 1912
Hugin Dansk rekonstruktion. Sejlede fra Danmark til England i 1949.
Ormen Friske bygget af Frisk sportsforbundet i Sverige. Forlist ud for Helgoland i 1950
Odin's Raven kopi i 2/3 størrelse. Bygget i 1979 i Norge og sejlet til Isle of Man.
Hjemkomst Bygget af en amerikaner med skandinaviske rødder. Sejlet fra USA til Norge i 1982.
Dyflin bygget til Dublins 1000 års jubilæum i 1989.
I 1990 blev Gaia søsat. Denne kopi er sejlet over Atlanten til USA af Ragnar Thorset.
Sigrid Storråda Svensk kopi bygget i 1995.
Isledningur Bygget på Island i 1996, sejlede i 2000 fra Island til Grønland
Skibladner Svensk kopi bygget i 1999.
Munin Bygget i British Columbia 2002

Eksterne henvisninger 

Gaia
Gokstadskibet 

Arkæologiske fund fra Norge
Museumsskibe
Sandefjord
Skibe fra vikingetiden
Lasse Boesen

Lasse Motzkus Boesen (født 18. september 1979 i Vamdrup) er en tidligere dansk håndboldspiller. Han stoppede sin aktive karriere efter sæsonen 14/15, hvor han spillede for KIF Kolding København. Boesen er højrehåndet bagspiller og har primært spillet som venstre back, men han har også i flere tilfælde spillet playmaker og højre back samt i visse tilfælde venstre fløj.

I forbindelse med hans karrierestop blev der spillet en Testimonial Match med et hold bestående af Lasses All Stars og et hold bestående af så vidt muligt guldholdet fra EM 2008.

Biografi 
Lasse Boesen er født og opvokset i Hjarup mellem Vamdrup og Kolding. Han er søn af Jens og Vita Boesen og har søstrene Line og Mia.

Sin uddannelse tog han på først Skanderup/Hjarup Forbundsskole (1986-1993), dernæst på Kolding Realskole (1993-1996) og til sidst på Kolding Købmandsskoles håndboldlinje som Team Danmark-elev (1996-2000), før han blev elev ved Autocentralen i Kolding (2000-2002).

Han er gift med tidligere håndboldspiller Lene Motzkus, som han har børnene Pelle og Tilde med. 

Lasse Boesen indledte sin håndboldkarriere i Kolding IF og har spillet i sin karriere spillet i spanske og tyske storklubber, inden han i 2011 vendte tilbage til sin barndomsklub i Kolding. 

Han har i næsten ti år spillet på det danske landshold, hvor han opnåede 159 kampe og scorede 406 mål, inden han efter OL i London 2012, hvor han oprindelig var reserve, men blev hentet ind efter tre kampe, valgte at indstille sin landsholdskarriere.

Karriere 
Følgende klubber har haft Lasse Boesen spillende:
 KIF Håndbold (indtil 2002)
 Portland San Antonio (2002-2006)
 KIF Kolding (2006-2007)
 TBV Lemgo (2007-2008)
 Flensburg-Handewitt (2008-2011)
 KIF Kolding København (2011-)

Landskampe 
På landsholdet har Boesen opnået følgende:
 U-landsholdet: 19 kampe, 59 mål
 A-landsholdet: 159 kampe, 406 mål

Titler 
I sin håndboldkarriere har Lasse Boesen opnået følgende titler:
 DM 2000, 2001, 2002, 2014, 2015
 Pokalmester  1998, 2000, 2014
 EHF Pokal 2003
 Spansk mester 2005
 VM-bronze 2007
 EM-guld 2008
 VM-sølv 2011

Hand the ball 

Hand the ball er en velgørenhedsorganisation, der arbejder for at fremme vilkårene for gadebørn i Kenya og Tanzania igennem fysisk aktivitet centreret omkring leg med bold. Hand the ball tager sit udgangspunkt i en inklusionspædagogisk tilgang, hvor det handler om at skabe stærke sammenhold på tværs af etnicitet og køn igennem et særligt udviklet aktivitetskoncept med streethåndbolden som omdrejningspunkt. Hand the ball blev stiftet i 2013 af Lasse Boesen, Erik Junge Madsen og Ole Bruun Andersen, der alle har en baggrund som håndboldspillere og trænere. Fonden har sin base i Nairobi, Kenya og har netop startet et nyt fokusområde op i Arusha, Tanzania.

Referencer

Eksterne henvisninger 

Håndboldspillere fra Danmark
Håndboldspillere fra SG Flensburg-Handewitt
Håndboldspillere fra Kolding IF
Håndboldspillere fra Portland San Antonio
Håndboldspillere fra TBV Lemgo
Personer fra Vamdrup
Olympiske håndboldspillere fra Danmark
Kommissorium

Et kommissorium var oprindelig en regeringsakt, hvor der blev nedsat en kommission eller et administrativt udvalg og hvor den tildelte opgave defineres.

I dag bruges ordet dog også til at beskrive og definere opgaver for mange forskellige slags kommissioner, udvalg og arbejdsgrupper i den offentlige forvaltning og ikke kun i regeringssammenhænge.
Og ordlyden er i dag mulig at ændre i modsætning til den oprindelige regeringsakt.

Politik
Golanhøjderne

Golanhøjderne (, ) er et højdedrag der adskiller Israel og Syrien. Golanhøjderne tilhørte oprindeligt Syrien, og området var således kontrolleret af Syrien frem til 1967. I forbindelse med seksdageskrigen i 1967 erobrede Israel området, og landet har siden kontrolleret området. Golanhøjderne grænser ligeledes op til Libanon og Jordan.

En stor del af området, som har en største længde på 60 km og en største bredde på 25 km og dækker et areal på 1150 km², ligger i omkring 1000 meters højde. Det højeste punkt er Hermon-bjerget på 2814 m.o.h.

Siden Seksdageskrigen i 1967, hvor 100.000 mennesker flygtede, har Israel holdt området besat og annekteret det fra 1981.
 Besættelsen blev fordømt af De Forenede Nationers Sikkerhedsråd i FN's resolution 497, hvori det hedder, at "den israelske beslutning om at pålægge dens love, jurisdiktion og administration i de besatte syriske Golan Heights er ugyldig og uden international retsvirkning. Israel fastholder dog, at det har ret til at bevare Golan, idet der henvises til teksten i FN's resolution 242, som kræver "sikre og anerkendte grænser fri for trusler eller voldshandlinger". Imidlertid afviser det internationale samfund israelske krav på titel til territoriet og betragter det som suverænt syrisk territorium.

Virksomheden Genie Energi med bl.a. Jacob Rothschild og Rupert Murdorch i ejerkreds er af Israel blevet tildelt rettigheder til olie- og gasforekomster i det besatte område - i strid med folkeretten.  

Der bor mange israelske bosættere i Golan, og området anvendes bl.a til intensiv kvægbrug og let industri – som er forbudt i henhold til Folkeretten, som siger, at en besættelsesmagt ikke må have aktiviteter, opføre bygninger til civile formål samt have civile boende på besat område. På Golanhøjderne bor ud over de israelske tilflyttere fra gammel tid drusere og alawitter. 

I 2019 har den amerikanske præsident, Donald Trump, underskrevet et dekret, hvor USA anerkender Israels suverænitet over Golanhøjderne.

Noter 

Mellemøsten
Israels geografi
Libanons geografi
Jordans geografi
Syriens geografi
Nutidens omstridte geografiske områder
Højdedrag